I. Šimko, minister vnútra SR: (2002-05-28):
Pokiaľ ide o konkrétne pripomienky, ktoré odzneli v rozprave, pán poslanec Kanis predložil návrh, ktorý smeruje nepochybne k istému spravodlivejšiemu vyrovnaniu sa s tými režimami, ktoré boli v minulosti. Ja musím zas povedať, že pokiaľ ide o samotný návrh, ja som povinný sa vyjadrovať alebo presadzovať vládny návrh, ale pochopiteľne, vaše rozhodnutie bude rozhodujúce. Pokiaľ ide o návrh, ktorý predložil pán poslanec Prokopovič, no on sa bezprostredne netýka tohto problému ani zámeru, ktorý sleduje tento návrh zákona, respektíve návrhu novely zákona, ktorú predkladám, a evidentne s týmto zámerom ani nie je v rozpore. Záujem, stačí. Takže ja k tomu viac nepoviem. Prosím, vážené panie poslankyne a vážení páni poslanci, aby ste podporili tento návrh zákona predovšetkým pri hlasovaní o pozmeňujúcich a doplňujúcich návrhoch k tomu predchádzajúcemu základnému zákonu. Ďakujem pekne. M. Andel, podpredseda NR SR: Ďakujem vám, pán minister, za vaše vystúpenie. Samozrejme, pochopili sme. Pán spoločný spravodajca, chcete sa vyjadriť? Nech sa páči, máte slovo. A. Hoffmann, poslanec: Áno, vážený pán predsedajúci, pán minister, kolegyne, kolegovia, v rozprave vystúpili dvaja poslanci. Boli prednesené dva pozmeňujúce návrhy. Pozmeňujúci návrh poslanca Kanisa je vlastne alternatívou k bodu 15, ktorý som navrhol vyňať na osobitné hlasovanie. Pokiaľ ide o podstatu návrhu, konštatujem, že analógia tohto návrhu už bola v praxi uplatnená. Pokiaľ ide o návrh prednesený poslancom Prokopovičom, konštatujem, že nie je to návrh, ktorý súvisí s obsahom a podstatou prerokúvaného zákona. Je to vlastne novela zákona 313/2001 Z. z. o verejnej správe a konštatujem, že bolo by legislatívne prijateľnejšie a čistejšie, keby tento návrh bol prednesený pri prerokovávaní noviel zákona, pretože ona je otvorená, je v rokovacom procese, tu v Národnej rade. Na záver chcem požiadať o podporu návrhu tohto zákona vzhľadom k tej faktografii, ktorá tu bola uvedená navrhovateľom. Ďakujem za pozornosť. M. Andel, podpredseda NR SR: Ďakujem aj ja za spoluprácu. Prerušujem rokovanie o tomto bode nášho programu. Teraz nasleduje prvé čítanie o návrhu skupiny poslancov Národnej rady Slovenskej republiky za vydanie zákona, ktorým sa mení a dopĺňa zákon č. 369/1990 Zb. o obecnom zriadení v znení neskorších predpisov a menia a dopĺňajú sa niektoré ďalšie zákony. Návrh zákona ste dostali ako tlač č. 1548. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady pod č. 1703. Teraz dávam slovo poslancovi Petrovi Tatárovi a prosím ho, aby uvedený návrh predniesol. P. Tatár, poslanec: Vážený pán predsedajúci, ďakujem pekne za slovo. Vážené dámy, vážení páni, dovoľte mi v mene skupiny poslancov uviesť v prvom čítaní návrh, ktorým sa mení zákon o obecnom zriadení. Ide o § 12, ods. 4, ktorý mal mať to isté znenie, ako mal jedenásť rokov doteraz, ako mal pred tou poslednou veľkou novelou, teda aby bolo jasne povedané, že rokovania obecného zastupiteľstva sú zásadne verejné a vyhlásiť rokovanie obecného zastupiteľstva za neverejné možno iba vtedy, ak sa prerokúvajú veci, ktoré majú byť predmetom utajovania v štátnom záujme. To isté navrhujeme, aby bolo obsahom § 11, ods.7 v zákone o vyšších územných celkoch, zákon o samospráve vyšších územných celkov, teda aby neverejné mohli byť iba zasadnutia, ktoré majú byť predmetom utajovania v štátnom záujme. Ten dôvod je veľmi očividný. Keď sme v roku 1990 obnovili samosprávny princíp obcí a miest, tak už v tom zákone bolo veľmi jasne napísané, že všetky rozhodnutia sa konajú verejne. Jednoducho sa nemajú skrývať, utajovať. Bol to jeden zo základných výstavbových princípov zákona o obecnom zriadení, a to bol princíp maximálnej otvorenosti. Od začiatku bolo jasné, že ktokoľvek sa môže zúčastniť na zasadnutí obecného zastupiteľstva a prípadne na týchto zasadnutiach aj vystúpiť. Platilo to od roku 1990 do 1. januára tohto roku a jedenásť rokov platilo, že za jediný legitímny cieľ obmedzenia práva na informácie o činnosti samosprávy bol považovaný štátny záujem, teda štátne, prípadne služobné tajomstvo. Je to aj v súlade s ústavnými princípmi Slovenskej republiky a s ďalšími medzinárodnými princípmi. Tou veľkou novelou, zákon č. 453/2001, ktorú sme prijali v októbri, sa toto zmenilo a teraz je platné ustanovenie, že predmetom rokovania sú informácie alebo veci, chránené podľa osobitných zákonov. Teda ak sú takéto, tak je možné to vyhlásiť za neverejné, teda platí tam, patrí tam aj obchodné tajomstvo, bankové tajomstvo, daňové tajomstvo alebo osobné údaje. Je to aj v rozpore s ústavnými princípmi, aj v rozpore so zákonom o slobodnom prístupe k informáciám a jednoducho si myslíme, že nie je prípustné alebo rozumné obmedzovať právo slobodne vyhľadávať, prijímať a rozširovať informácie. Navyše, takéto postupy sú aj zneužiteľné a možno ako príklad môže slúžiť z praxe zasadnutie Mestského zastupiteľstva v Nitre, kde náš kolega primátor Prokeš nechal vyviesť ľudí zo sály a rokovalo sa potom o platoch hlavného kontrolóra a šéfov rozpočtových a príspevkových organizácií mesta. Myslím si, že to je veľmi zlý príklad, a nechceme, aby sa takéto príklady množili. Preto navrhujeme návrat k pôvodnému textu § 12, ods. 4, ktorý platil jedenásť rokov, a preto navrhujeme aj rovnaký text, rovnaké znenie pre zákon o samosprávnych krajoch. Prosím z týchto dôvodov o podporu tohto jednoduchého návrhu zákona. Ďakujem. M. Andel, podpredseda NR SR: Ďakujem vám, pán kolega, za uvedenie návrhu zákona. Teraz dávam slovo spravodajcovi, ktorého určil navrhnutý gestorský výbor, výbor pre verejnú správu, poslancovi Jozefovi Kvardovi. Nech sa páči, pán kolega. J. Kvarda, poslanec: Ďakujem pekne. Vážená Národná rada, vážené panie poslankyne, páni poslanci, dovoľte mi, aby som v súlade s § 73, ods. 1 zákona č. 350/1996 Z. z. o rokovacom poriadku parlamentu v znení neskorších predpisov vystúpil pri rokovaní Národnej rady Slovenskej republiky v prvom čítaní o návrhu skupiny poslancov na vydanie zákona, ktorým sa mení a dopĺňa zákon č. 369/1990 Zb. o obecnom zriadení v znení neskorších predpisov a menia sa niektoré ďalšie zákony, ako spravodajca určený Výborom Národnej rady Slovenskej republiky pre verejnú správu. Úvodom si dovolím informovať o skutočnosti, že uvedený návrh zákona bol poslancom Národnej rady doručený 25. apríla 2002. Predseda Národnej rady Slovenskej republiky posúdil, či návrh spĺňa náležitosti podľa § 70, ods. 1 zákona č. 350/1996 Z. z. o rokovacom poriadku parlamentu v znení neskorších predpisov a podľa legislatívnych pravidiel a zaradil ho na rokovanie tejto schôdze Národnej rady Slovenskej republiky v rámci prvého čítania. Ako spravodajca Národnej rady Slovenskej republiky si k tomuto prvému čítaniu osvojujem stanovisko, že uvedený návrh spĺňa po formálno-právnej stránke všetky náležitosti návrhu zákona uvedené v § 67 a § 68 zákona o rokovacom poriadku Národnej rady v znení neskorších predpisov ako aj náležitosti určené v legislatívnych pravidlách. Vzhľadom na oprávnenia, ktoré pre mňa ako pre spravodajcu vyplývajú z § 73 zákona č. 350/1996 Z. z. o rokovacom poriadku v znení neskorších predpisov, odporúčam, aby sa Národná rada Slovenskej republiky uzniesla v zmysle § 73, ods. 3, písm. c) zákona o rokovacom poriadku v znení neskorších predpisov na tom, že po rozprave odporučí návrh skupiny poslancov na vydanie zákona, ktorým sa mení a dopĺňa zákon č. 369/1990 Zb. o obecnom zriadení v znení neskorších predpisov a menia a dopĺňajú sa niektoré ďalšie zákony v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady v znení neskorších predpisov v súlade s rozhodnutím predsedu Národnej rady Slovenskej republiky č. 1703 z 26. apríla 2002 prideliť v druhom čítaní na prerokovanie týmto výborom: ústavnoprávnemu výboru parlamentu a Výboru Národnej rady Slovenskej republiky pre verejnú správu. Za gestorský výbor navrhujem v súlade s citovaným návrhom predsedu Národnej rady Slovenskej republiky výbor pre verejnú správu. Súčasne odporúčam výborom, ktorým bol návrh pridelený, aby ho prerokovali vo výboroch do 30 dní a v gestorskom výbore do 32 dní od ich prerokovania v prvom čítaní na schôdzi Národnej rady Slovenskej republiky. Ďakujem, pán predsedajúci. Skončil som, prosím, otvorte rozpravu. M. Andel, podpredseda NR SR: Ďakujem, pán kolega. Dámy a páni, otváram rozpravu o tomto bode nášho rokovania. Keďže som písomne nedostal žiadnu prihlášku do rozpravy, pýtam sa, či sa chce niekto ústne prihlásiť do rozpravy. Ak to tak nie je, vyhlasujem rozpravu za ukončenú a takisto prerušujem rokovanie o tomto bode. Teraz budeme pokračovať prvým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov. Návrh zákona ste dostali ako tlač 1562. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady pod č. 1716. Teraz dávam slovo poslancovi Petrovi Kresákovi a prosím ho, aby návrh zákona uviedol. Kresánkovi, ja sa ospravedlňujem, nemám okuliare. Ale som vás vystrašil mierne, však? Prepáčte, pán kolega, aj vám sa ospravedlňujem. Nech sa páči, máte slovo. P. Kresánek, poslanec: Ďakujem. Vážený pán predsedajúci, vážené poslankyne, vážení poslanci, dovoľte mi veľmi stručne uviesť novelu zákona o obecnom zriadení týkajúcu sa tiež podobne ako predchádzajúci návrh zákona § 12 a v tomto prípade odseku 1. V novembri ostatného roku sme prijali rozsiahlejšiu novelu zákona o obecnom zriadení. V jednom pozmeňujúcom návrhu sme dali možnosť a podľa mňa veľmi správne, zvolať riadne a mimoriadne zasadnutie aj bez účasti a vôle starostu a to povereným poslancom, skupinou poslancov, avšak v čase kratšom ako 14 dní. V novele sa hovorí o obdobe do 10 dní, ale aj v kratšom termíne. Citujem v tejto novele: „Ak žiadosť obsahuje iný termín.“ Prax však priniesla aplikácie, keď skupina poslancov môže takto zvolať zasadnutie a rozhodovať hlasovaním aj v termíne jedného dňa. Prinajmenej takto zamestná obecný či mestský úrad zvolávaním a prípravou takého zasadnutia. V krátkej novele nás, skupiny poslancov, navrhujeme novelizovať teda § 12 ods. 1 s tým, že zostane povinnosťou starostu zvolať zasadnutie obecného zastupiteľstva do 14 dní od doručenia žiadosti na jeho konanie, ako to bolo pred touto novelou, no navrhujeme vypustiť slová: „ak žiadosť neobsahuje iný termín“. Rešpektujeme teda ďalšiu vetu novely, ktorá umožňuje zvolať zasadnutie zastupiteľstva bez starostu, poslancami. Citujem: „Zasadnutie obecného zastupiteľstva možno uskutočniť aj vtedy, ak ho starosta nezvolá, v takomto prípade ho môže zvolať zástupca starostu alebo iný poslanec poverený obecným zastupiteľstvom.“ Vážené poslankyne, vážení poslanci, v mene skupiny poslancov vás chcem ubezpečiť, že táto novela nesleduje posilnenie alebo návrat k silnejšej kompetencii starostov, ale vyváženosť, ktorú definuje aj ústava. Ako som už spomenul, ponecháva sa právo zvolať zasadnutie obecného zastupiteľstva zástupcom starostu alebo poslancom, povereným skupinou poslancov, ale kvôli serióznosti programu a informovanosti občanov navrhujeme vrátiť sa k termínu, že musí zvolať do 14 dní. Tento termín z pôvodného znenia zákona o obecnom zriadení sledoval tiež praktickú dobu 14 dní, čo môže byť čas, v ktorom starosta nie pre negatívny postoj, ale z jednoduchých služobných alebo rodinných dôvodov, mám na mysli povedzme dovolenku, nemusí sa nachádzať v úrade. Vážené poslankyne, vážení poslanci, táto navrhovaná novela teda vylučuje zneužívanie práva poslancov iniciovať zvolanie mimoriadneho zastupiteľstva. Táto novela alebo jej realizácia zákona nebude mať vplyv na štátny rozpočet Slovenskej republiky ani na rozpočty obcí, nemá ani žiadne personálne požiadavky v úradoch obecných alebo mestských zastupiteľstiev. Vážené poslankyne, vážení poslanci, uchádzame sa o váš súhlas a odsúhlasenie postupu tejto novely do druhého čítania. Ďakujem.